सिंहस्थ की पहली बार विदेश में ब्रांडिंग, खर्च होंगे 58 करोड़
सिंहस्थ 2016 की पहली बार विदेश में ब्रांडिंग की जा रही है। अकेले जनसंपर्क विभाग इस पर करीब 58 करोड़ रु. खर्च करने जा रहा है। इसके अलावा मप्र पर्यटन विकास निगम भी अंतर्राष्ट्रीय पर्यटन मेलों में इसका प्रचार कर रहा है। पर्यटन निगम ने विदेशों से यात्रियों को मेले में लाने, ले जाने के साथ उनके ठहरने व मेले में घूमने का प्रबंध भी किया है। सिंहस्थ के अंतर्राष्ट्रीय स्वरूप देने के लिए एक तरफ जहां राज्य सरकार ने इसे वैचारिक स्वरूप दिया है, जिसके तहत अंतर्राष्ट्रीय विषयों पर संगोष्ठियां आयोजित की जा रही है, वहीं मेले के दौरान भी वैचारिक कुंभ का अलग से आयोजन होना है। विदेशों से बड़ी संख्या में यात्रियों की भागीदारी का प्रबंध भी किया जा रहा है। पर्यटन निगम और जनसंपर्क विभाग रणनीति बनाकर काम कर रहे हैं। देश के अंतर्राष्ट्रीय हवाई अड्डों पर होर्डिंग्स, हवाई जहाजों की सीट के पीछे स्टीकर, टिकटों पर सिंहस्थ के लोगो लगाए गए हैं। सिंहस्थ मेला अधिकारी अविनाश लवानिया के अनुसार मेले की विदेश में ब्रांडिंग के लिए उपाय किए हैं। इससे विदेशी मेहमानों की भी भागीदारी होने की संभावना है।
इनका कहना
विदेश में सिंहस्थ की ब्रांडिंग की जा रही है। लंदन और बर्लिन ट्रेवल्स मार्ट में मेले को लेकर प्रदर्शनी और प्रचार किया गया। विवेक माथुर, जनरल मैनेजर, मार्केटिंग, पर्यटन विकास निगम
संयुक्त राष्ट्र भी करेगा भागीदारी
मेले में संयुक्त राष्ट्र संघ की भी भागीदारी होगी। मप्र के प्रतिनिधि नागेश्वर पाटीदार ने इस संबंध में मेला प्रशासन से संपर्क किया है। संघ के प्रतिनिधि मेले के दौरान लोगों को स्वच्छता को लेकर जागरूक करने का काम करना चाहते हैं। हालांकि अभी इस संबंध में मेला प्रशासन के साथ उनकी बातचीत चल रही है। चर्चा के बाद कार्यक्रम तय होगा।
मेहमान नवाजी की तैयारी
पर्यटन निगम को विदेशों से आने वाले यात्रियों को लाने-ले जाने के साथ मेले में ठहराने और घूमाने की जिम्मेदारी भी दी है। निगम अंतर्राष्ट्रीय स्तर की आवासीय व्यवस्था मेले में करेगा। इसके लिए इंदौर रोड पर टाउनशिप बनेगी। यात्रियों को घूमने के लिए एसी बसों की व्यवस्था की जाएगी।
टीवी और मैगजिन में विज्ञापन
इन फ्लाइट मैगजिन, ट्रेवल्स मैगजिन, टीवी चैनलों पर विज्ञापन, यूएसए, यूके, ऑस्ट्रेलिया, न्यूजीलैंड, कनाडा के समाचार पत्रों में विज्ञापन के जरिए सिंहस्थ का प्रचार किया जा रहा है। जनसंपर्क विभाग के संयुक्त संचालक पंकज मित्तल के अनुसार विभाग ने सिंहस्थ के प्रचार के लिए 58 करोड़ रु. की योजना बनाई है। इसके तहत देश के बड़े शहरों में भी प्रचार माध्यमों से लोगों को सिंहस्थ का आमंत्रण दिया जा रहा है।
इंटरनेशनल ट्रेवल्स मार्ट में प्रदर्शनी
मुख्यमंत्री शिवराजसिंह चौहान की जापान और कोरिया यात्रा के दौरान जहां सिंहस्थ का प्रचार किया गया था, वहीं मप्र पर्यटन निगम ने लंदन के वर्ल्ड ट्रेवल मार्ट और बर्लिन के इंटरनेशन ट्रेवल मार्ट में प्रदर्शनी लगाकर सिंहस्थ का प्रचार किया। यहां सिंहस्थ के बैनर, पोस्टर और पंपलेट से आगंतुकों को सिंहस्थ की जानकारी दी गई। इसके अलावा यूएसए और यूके एयरपोर्ट पर होर्डिंग लगाए गए हैं।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva